Макъамэр бзэ хуэныкъуэкъым Аращ уигу къэкIыр Австрием щыщ уэрэджыIакIуэ
Дуней псом къыщацIыху ди лъэпкъэгъу дирижер Темыркъан Юрэ и ныбжьыр мы гъэм илъэс 75-рэ зэрырикъум и щIыхькIэ къызэрагъэпэща «Налшык Кавказ Ищхъэрэм и щэнхабзэ къалащхьэщ» фестивалым хыхьэу ди республикэм къэкIуащ австрие уэрэджыIакIуэ цIэрыIуэ Хольцмайер Вольфганг. Иджы япэу ди щIыналъэм къихьэ баритон лъэщым и зы концерт закъуэр махуэку кIуам Налшык дэт Къэрал киноконцерт гъэлъэгъуапIэм щекIуэкIащ. Пианинэм еуащ Урысей Федерацэм щIыхь зиIэ и артист Ямпольский Виктор.
Пшыхьыр езыгъэкIуэкIам артистыр къызэхуэсахэм яригъэцIыхуа, игъэзащIэ лэжьыгъэхэм я зэхуакум Iэгу емыуэну зэрылъаIуэр яжриIа иужь, псалъэ иритащ КъБР-м щэнхабзэмкIэ и министр Фырэ Руслан. Абы жиIащ щIы хъурейм и баритон нэхъыфIхэм хабжа Хольцмайер къызэрыкIуар зэрыпщIэшхуэр икIи фIыщIэ хуищIащ Кавказ Ищхъэрэр зэрыщIыпIэ шынагъуэншэм шэч къытрихьэми, къыщрагъэблагъэм зымыгъэщIэхъуа хьэщIэм. Пшыхьым зыкърезыгъэхьэлIа псоми ехъуэхъуащ министрыр, кIэщIуи къытеувыIащ ди республикэм ЩэнхабзэмкIэ и министерствэм, УФ-м ЩэнхабзэмкIэ и министерствэр и дэIэпыкъуэгъуу, къызэригъэпэща Iуэхум и фIыщIэкIэ гъуазджэм и лэжьакIуэ цIэрыIуэ куэдым Налшык кIуапIэ зэрахуэхъуам. Фигу къэдгъэкIыжынщи, Iуэхум къызэщIиубыдащ Рахманиновым и цIэр зезыхьэ Триом, «Ла Скала» театрым и уэрэджыIакIуэ Мапели Сильвие, кларнетист Дельмастрэ Сержио, Театр Иным и солист Ладюк Василий, «Виртуозы Москвы» камернэ оркестрым я концертхэр, СССР-м и цIыхубэ артист Спиваков Владимир Темыркъан Юрэ и щIыхькIэ оркестрым иригъэгъэзэщIа IэдакъэщIэкIыр.
ЩэкIуэгъуэм и 28-м Къэрал киноконцерт гъэлъэгъуапIэм лъэ увыпIэ иIэтэкъым. критикхэм камернэ макъамэ лирикэр фIы ды-дэу къызэхъулIэхэм хабжа Хольцмайер Вольфганг зрагъэлъагъуну, абы и макъым и лъэщагъыр ягъэунэхуну пшыхьым къэкIуахэр умэзэхауэ едэIуащ сыхьэтым щIигъукIэ екIуэкIа концертым. Музыкэмрэ драмэ гъуазджэмкIэ академиеу Венэ дэтыр къэзыуха, Зальцбург и университетхэм щезыгъаджэ, Европэмрэ Америкэ Ищхъэрэмрэ дерс щхьэхуэхэр щызыт музыкантым утыку кърихьащ Шуберт Франц и «ЩIымахуэ гъуэгу» программэр, нэмыцэ усакIуэ-романтик Мюллер Вильгельм и усэ Iэрамэр зи лъабжьэр. «Псыхьэлыгъуэ», «Псынэпсым деж», «ГукъэкIыжхэр», «Закъуэныгъэ», «Тхъугъэ», «Иужьрей гугъэ» — мы фIэщIыгъэхэми адрейхэми (уэрэдхэр псори 24-рэ хъурт) къагъэлъагъуэ лъагъуныгъэм къыпкърыкI гупсысэхэр хэти IэфIу, хэти уи гур хагъэщIу зэрыщытыр. Иджыри зэ наIуэ сщыхъуащ макъамэр бзэ зэрыхуэмыныкъуэр. ГъэщIэгъуэнращи, нэмыцэбзэкIэ жиIэ уэрэдхэр зытеухуар нэсу къыбгурымыIуэми, абы щIэлъ лъагъуныгъэмрэ хуабагъэмрэ, е гукъеуэмрэ гуныкъуэгъуэмрэ щыуагъэншэу пхузэхэгъэкIырт, «бзэр сщIэуэ щытамэ» гупсысэр ауи уигу къимыгъэкIыу.
ЖыпIэнурамэ, хамэ къэрал жыжьэм къикIыу къытхуеблэгъа гъуазджэ лэжьакIуэм макъ телъыджэ, зэфIэкI лъагэ зэриIэр хьэкъ тщищIащ. Дуней псом зи талантыр щацIыху уэрэджыIакIуэм и пшыхьым къэкIуахэм ар гукъинэж зэращыхъунум шэч хэлъкъым.
ИСТЭПАН Залинэ.
Сурэтхэр
МАМИЙ Руслан трихащ.
